和鄰幾登緐臺塔
作者：蘇舜欽
朝代：宋

paragraphs: 孝王有遺墟，寥落千年餘。
今爲太常宅，復此緐華都。
踴甓冠舊丘，西人號浮圖。
下鎮地脈絕，上與烟雲俱。
我來歷初級，穰穰瞰市衢。
車馬盡螻螘，大河乃汙渠。
躋攀及其顛，四顧萬象無。
迥然塵坌隔，頓覺襟抱舒。
俄思一失足，立見糜體軀。
投步求自安，不暇爲他謨。
平時好交親，豈復能邀呼。
舉動强自持，恐爲眾揶揄。
一身雖暫高，爭如且平居。
君子不倖險，吾將監諸書。